CELEX: 62013CN0612
Language: el
Date: 2013-11-26 00:00:00
Title: Υπόθεση C-612/13 P: Αναίρεση που άσκησε στις 26 Νοεμβρίου 2013 η ClientEarth κατά της αποφάσεως που εξέδωσε το Γενικό Δικαστήριο (έκτο τμήμα) στις 13 Σεπτεμβρίου 2013 στην υπόθεση T-111/11: ClientEarth κατά Επιτροπής

8.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 71/5
            
         
      Αναίρεση που άσκησε στις 26 Νοεμβρίου 2013 η ClientEarth κατά της αποφάσεως που εξέδωσε το Γενικό Δικαστήριο (έκτο τμήμα) στις 13 Σεπτεμβρίου 2013 στην υπόθεση T-111/11: ClientEarth κατά Επιτροπής
      (Υπόθεση C-612/13 P)
      (2014/C 71/08)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσα: ClientEarth (εκπρόσωπος: P. Kirch, δικηγόρος)
      
         Αντίδικος κατ’ αναίρεση: Ευρωπαϊκή Επιτροπή
      
         Αιτήματα της αναιρεσείουσας
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει την απόφαση του Γενικού Δικαστηρίου της 13ης Σεπτεμβρίου 2013 στην υπόθεση T-111/11,
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι αναιρέσεως και κύρια επιχειρήματα
      
      Η αναιρεσείουσα προβάλλει τρεις λόγους αναιρέσεως:
      
                  1)
               
               
                  Με τον πρώτο λόγο αναιρέσεως, η αναιρεσείουσα υποστηρίζει ότι το Γενικό Δικαστήριο υπέπεσε σε πλάνη, διότι ερμήνευσε εσφαλμένα τον όρο «έρευνα» και τη φράση «θίγει την προστασία (…) του σκοπού (…) της έρευνας», όπως ορίζονται στο άρθρο 4, παράγραφος 2, τρίτη περίπτωση, του κανονισμού 1049/2001 (1).
                  Το Γενικό Δικαστήριο υπέπεσε σε πλάνη κρίνοντας ότι «οι επίδικες μελέτες εντάσσονται στο πλαίσιο έρευνας της Επιτροπής κατά την έννοια του άρθρου 4, παράγραφος 2, τρίτη περίπτωση, του κανονισμού 1049/2001».
                  Κατά το πρώτο σκέλος αυτού του λόγου αναιρέσεως, το Γενικό Δικαστήριο ερμήνευσε εσφαλμένα τον όρο «έρευνα».
                  Δεύτερο σκέλος: ακόμη και αν θεωρηθεί ότι πραγματοποιήθηκε έρευνα, το Γενικό Δικαστήριο υπέπεσε σε πλάνη περί το δίκαιο ερμηνεύοντας εσφαλμένα τον όρο «θίγει». Το Γενικό Δικαστήριο συνέδεσε την έννοια της γνωστοποίησης με την έννοια της διακύβευσης, χωρίς να αποδείξει συγκεκριμένα πως ακριβώς η γνωστοποίηση θα έθιγε τον «σκοπό» της έρευνας.
               
            
                  2)
               
               
                  Με τον δεύτερο λόγο αναιρέσεως, η αναιρεσείουσα υποστηρίζει ότι το Γενικό Δικαστήριο υπέπεσε σε πλάνη περί το δίκαιο διότι παρέβη τα άρθρα 4, παράγραφοι 1, 2 και 4, της Συμβάσεως του Århus, σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα, η οποία συνήφθη στο Århus, Δανία, στις 25 Ιουνίου 1998 και εγκρίθηκε με την απόφαση 2005/370/ΕΚ του Συμβουλίου, της 17ης Φεβρουαρίου 2005 (2).
                  Ο λόγος αυτός αναιρέσεως περιλαμβάνει πέντε επιχειρήματα. Πρώτον, το Γενικό Δικαστήριο υπέπεσε σε πλάνη κατά τρόπο περιοριστικό κατά την εκπλήρωση της υποχρεώσεως ερμηνείας του άρθρου 4, παράγραφος 4, στοιχείο γ', της Συμβάσεως του Århus. Δεύτερον, το Γενικό Δικαστήριο υπέπεσε σε πλάνη κατά την εφαρμογή του επίμαχου μέτρου υπό το πρίσμα της Συμβάσεως του Århus. Τρίτον, το Γενικό Δικαστήριο υπέπεσε σε πλάνη όσον αφορά την υποχρέωσή του να ερμηνεύσει τη Σύμβαση του Århus σύμφωνα με το εθιμικό διεθνές δίκαιο. Τέταρτον, το Γενικό Δικαστήριο υπέπεσε σε πλάνη διότι δεν δέχθηκε την άμεση εφαρμογή των άρθρων 4 και 4, παράγραφος 4, στοιχείο γ', της Συμβάσεως του Århus. Τέλος, το Γενικό Δικαστήριο υπέπεσε σε πλάνη κατά την εφαρμογή του νόμου δεχόμενο εξαίρεση από την εφαρμογή της Συμβάσεως του Århus λόγω «ιδιομορφιών» της Ευρωπαϊκής Ένωσης.
               
            
                  3)
               
               
                  Με τον τρίτο λόγο αναιρέσεως, η αναιρεσείουσα υποστηρίζει ότι το Γενικό Δικαστήριο παρέβη το άρθρο 6, παράγραφος 1, του κανονισμού 1367/2006 (3) και τα άρθρα 4, παράγραφος 2, in fine και 4, παράγραφος 3, του κανονισμού 1049/2001.
                  Το Γενικό Δικαστήριο υπέπεσε σε νομική πλάνη στηρίζοντας την άρνησή του να αναγνωρίσει την ύπαρξη υπέρτερου δημόσιου συμφέροντος που δικαιολογεί τη γνωστοποίηση μόνο στην ανάλυση των επιχειρημάτων που προέβαλε η προσφεύγουσα. Η προσέγγιση αυτή είναι αντίθετη προς τις διατάξεις του κανονισμού 1049/2001, καθώς και προς τη σχετική νομολογία. Συγκεκριμένα, τα επιχειρήματα που προέβαλε η προσφεύγουσα συναφώς δεν μπορούν, καθαυτά, να αποτελούν τον λόγο για τον οποίο δεν έγινε δεκτή η ύπαρξη υπέρτερου δημοσίου συμφέροντος, εφόσον ο νόμος δεν ορίζει ότι η προσφεύγουσα φέρει το βάρος αποδείξεως για την ύπαρξη υπέρτερου δημοσίου συμφέροντος. Η στάθμιση των αντικρουόμενων συμφερόντων όσον αφορά τη γνωστοποίηση πρέπει να πραγματοποιείται από το οικείο θεσμικό όργανο.
               
            
         (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής.
      ΕΕ L 145, σ. 43.
      
         (2)  2005/370/ΕΚ: Απόφαση του Συμβουλίου, της 18ης Δεκεμβρίου 2006, σχετικά με τη σύναψη, εξ ονόματος της Ευρωπαϊκής Κοινότητας, τροποποίησης της σύμβασης για την πρόσβαση σε πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για θέματα περιβάλλοντος.
      ΕΕ L 124, σ. 1
      
         (3)  Κανονισμός (ΕΚ) 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα.
      ΕΕ L 264, σ. 13